Ragnar fikk avisrettelse: - Jeg skulle ikke legge meg
Pensjonisten satt hjemme i huset sitt i Mehamn da en snøskuter dundret inn i nabohuset rundt klokken 22.30 en lørdagskveld. Lokalavisen Finnmarken kom i sin omtale i skade for å skrive at han var på vei i seng da han var vitne til ulykken. Slikt kan man ikke ha det. Dermed ble det trykket rettelse. «I saken skrev vi at Mikkonen var i ferd med å ta kvelden og finne senga da han hørte skuteren komme farende. Mikkonen opplyser at han hadde skrudd av tv`en, men ikke hadde tenkt til å legge seg riktig ennå. Det riktige er at Ragnar ble sittende oppe et godt stykke inn i lørdagsnatta fram til dramaet utenfor huset hans kom til oppbrudd.», sto det.Et år etterpå husker 76-åringen den dramatiske kvelden godt. Han har på ingen måte glemt omtalen i avisen heller. - Jeg skulle ikke legge meg. Det var en overdrivelse fra journalisten, og noe jeg ikke ville ha på meg, sier Mikkonen. Han synes det var flott av lokalavisen å rette feilen, for pensjonisten våket selvsagt over dramaet utenfor vinduet. - Jeg bruker å legge meg rundt halv ett, men den kvelden var jeg våken til over klokken ett, da alt var i orden og stille utenfor her, sier han. - Lettvint for riksmedier Generalsekretær Rune Hetland i Landslaget for lokalaviser mener en slik rettelse er helt strålende - og illustrerende for lokale mediers ansvar: - Det viser at du må være etterrettelig når du skriver om folk der de bor. Du kan si at jo mindre mediene er, jo mer nøye må man være med fakta. Ellers blir du arrestert. Folk kan komme på døra og gi beskjed. Man tenker av og til at det må være lettvint å skrive på riksnivå, da man slipper å se leseren i øynene så fort man går ut av husdøren sin, sier Hetland.Tusenvis av større og mindre nyheter blir publisert i Norge hver dag. Her er en del små, smått oppsiktsvekkende nyheter fra det siste året: Avisen Sirdølen har gjort seg bemerket med alternative nyheter det siste året. Sommeren 2012 ryktes det at en apekatt var observert på toppen av Osekleiva. Avisen ville til bunns i dette, og tok seg visse friheter i bildebruken da de etterlyste det mulige dyret i artikkelen «Apekatt i Sirdal?». Les hele saken her. Slike saker dukker gjerne opp i den faste spalten «Stopp pressen» i radioprogrammet Misjonen på P4. Hver uke leser komikerne Atle Antonsen og Johan Golden opp nære og sære nyheter. Til fornøyelse for mange har de for eksempel kringkastet nyheten om gresshoppen som satt urørlig i to timer på inngangsdøra til Porsgrunns Dagblad sommeren 2012. Denne er blant duoens favoritter. «En relativt stor gresshoppe satt lenge standby på inngangsdøra til PD-redaksjonen mandag morgen. Selv ikke svært nærgående tilnærmelser fikk gresshoppa til å røre på seg.», het det i en fyldig artikkel. Les hele saken her. - Temaet lokale nyheter er helt utømmelig. Man tror hele tiden man har nådd toppen for hva slags idioti som er satt på trykk, men det er alltid noe nytt. Det handler om panikken i lokalpressen som skal fylle en avis hver dag. Det skjer kanskje ikke like mye i alle lokalsamfunn, og når du skal fylle den siste siden kan det dukke opp mye spektakulært, mener Atle Antonsen. Johan Golden var selv i sentrum av lokale nyheter da han fikk æren av å åpne en rulletrapp på et kjøpesenter. Men han har også vært omtalt i P4-nyhetene. - Jeg var dusten med sommerdekk som hindret trafikken i å komme frem dit den skulle. Hvordan er det mulig, spurte de. Det var meg. Da måtte taxisjåføren bak meg, som også lyttet på P4, komme ut og dytte, lett humrende, sier Johan Golden.«Kebab mot traktor» lyste det mot leserne av nettutgaven til Dalane Tidende 4. mars 2012. Nyheten var kort og konsis om at kebabkasting førte til bråk på byen. Her er hele teksten: «Det enda med krangel då nokon tenåringar kasta kebab på ein traktor i Egersund sentrum rundt midnatt laurdag. Politiet veit kven dei involverte er.». Les artikkelen og diskusjonen her. Den 33 ord lange notisen skapte høy temperatur i kommentarfeltet. Der gikk diskusjonen blant annet på om traktorer faktisk hører hjemme i sentrum, for ikke å snakke om nivået på kebaben i Egersund. Salangen-Nyheter kunne i fjor sommer fortelle at Prix-butikken på Sjøvegan var tomme for popkorn for andre gang på kort tid. Daglig leder Jimmy Treland trodde ikke at problemet kom av at folk i Salangen spiser ekstremt mye popcorn, men at det var problemer hos leverandøren. Les hele saken her.Lokalavisen Vestavind i Sveio helt sør i Hordaland meldte i april om nyheten «Ko-ko i Sveio». Bakgrunnen var en leser hadde hørt en gjøk. Gjøkens årlige ankomst er en klassiker i lokalmedier, fordi den illustrerer at våren er her. Men i dette tilfellet var det ikke snakk om noen ekstremt tidlig gjøk. «Gjøken reiser til Afrika i august/september, og er rekna for å vera tilbake i Noreg i slutten av april og byrjinga av mai. Ein noko tidlig gjøk i Sveio i år med andre ord.», konkluderte avisen. Også riksaviser som VG kan være svært lokale. 5. desember 2012 var VG Nett på plass etter at det begynte å lekke ved inngangspartiet til en butikk i hovedstadens paradegate, kort vei fra redaksjonslokalet i Akersgata. Det resulterte i den dramatiske artikkelen «Vannlekkasje i Karl Johan - glatt utenfor klesbutikk». Les hele saken her. Slik er verdens gang.En journalist i Sunnhordland hadde sett på VGTV at reisereporter Jostein Matre hadde vært i Vietnam og blant annet glefset i seg litt hundekjøtt. Slikt er godt lokalstoff på Stord, og saken er på noe spesielt vis illustrert med Matre foran et stort USA-flagg. «Sjå stordabu eta hund i Hanoi», skrev avisen og slo fast at han ikke går på McDonalds som alle andre. Les hele saken her. Lokalavisen Tysnesingen i Hordaland snappet opp en sak i en større reportasje i Bergens Tidendes lørdagsmagasin. Dermed kunne de i folkeopplysningens navn presentere «Knyt slipset» fra hverdagslivet i TV 2 for sine lesere. Les hele saken her. «På eit av bileta i til artikkelen drog me kjensel på ein utflytta tysnesing. For Sturla Dyregrov treng nemleg eksperthjelp til å knyta slips, og den som hjelper han med det er Ivar Dalland. Etter 12 år på skjermen kan den profilerte TV2-profilen framleis ikkje knyta slipsknute, og kollega Dalland lyt hjelpa til.» Rune Hetland i Landslaget for lokalaviser er overbevist om at slike nære nyheter er viktige for folk. - Du leser gjerne om personer du kjenner, som er fra samme sted som deg. Da får du en nærhet til stoffet, og det har en verdi i seg selv. Lokalavisene har gjort det utrolig godt de siste 20 årene. Folk fra distriktene reiser mer og mer, men samtidig blir det lokale medier mer lest, sier Hetland. Han anslår at mer enn 500.000 utflyttere leser lokalaviser fra stedet de kommer fra. - Mange kjenner seg nok ikke helt hjemme i alle sensasjoner i store medier. Lokalavisene skriver om det normale. Det kan ofte virke kjedelig, men mange føler nok at det de store mediene skriver ikke er livet deres. Vanlige mennesker går på jobb, driver med fritidssysler og har det relativt normalt liv. Komiker Johan Golden svarer følgende på spørsmål om hva som er den viktigste ingrediensen i en ekte lokal nyhet, som kan slå an i humorspalten i Misjonen: - Det er at det overhodet ikke er interessant for noen andre enn journalisten som skriver det.
Det er viktig å stå opp mot urett. Bare spør Ragnar Mikkonen (76).